open-index/open-wikipedia-markdown huggingface dataset:
Salokunta

**Salokunta** on maantieteellinen alue entisessä Karkussa, nykyisessä Sastamalassa. Rautavesi ja Kulovesi jakoivat Karkun kahtia, ja vesistön itäpuolta kutsutaan Salokunnaksi. Salokunnan puolella sijaitsevat Karkun kylistä Karkunkylä, Koivunkylä, Kojola, Kutala, Kärppälä, Lielahti, Hieta, Maso, Piimäsjärvenmaa, Rainio, Vataja, Varppee ja Vihtiälä.

Salokunnan alueen korkein maastonkohta on 151 metrin korkeudelle merenpinnasta ja runsaan 90 metrin korkeudelle Rautaveden pinnasta ulottuva Pirunvuori. Lähellä vuoren huippua on taidemaalari Emil Danielssonin vuonna 1906 rakennuttama luonnonkivinen ateljeehuvila. Pirunvuoren vieressä sijaitsee Ellivuori, jossa on vuodesta 1964 lähtien toiminut laskettelukeskus kaksine hiihtohisseineen. Alueella toimii myös vuonna 1970 avattu Ellivuoren hotelli.

Salokunnan suurin vesistö on Kärppälänjoki, joka laskee Kuloveteen Kärppälässä. Järviä on vain muutamia, ja niistä suurin on Ylinen Piimäsjärvi noin viiden kilometrin päässä Kulovedestä kaakkoon. Maisemakuvaa hallitsevat melko korkeat mäet ja niiden väliset peltotilkut. Salokunnan alueen poikki lounaasta koilliseen kulkee valtatie 12. Sastamalan keskustaan on matkaa hieman yli kymmenen kilometriä ja Tampereelle noin 40 kilometriä. 

1900-luvun alussa Salokunnassa oli vireillä hankkeet oman kunnan ja seurakunnan perustamisesta. Kumpaakaan hanketta ei hyväksytty valtioneuvoston puolesta, mutta piispantarkastuksessa määrättiin Salokuntaan rakennettavaksi oma kirkko. Karkun seurakunta päätti kirkon rakentamisesta vuonna 1940, mutta Salokunnan kirkko rakennettiin vasta kaksikymmentä vuotta myöhemmin.

## Lähteet
Esko Pennanen

**Esko Väinö Pennanen**  (22. kesäkuuta 1912 Helsinki – 20. heinäkuuta 1990 Helsinki) oli suomalainen kielitieteilijä ja professori. Hän oli kouluhallituksen kouluneuvos 1954–1966 ja Tampereen yliopiston englantilaisen filologian professori 1966–1975. Hänen tutkimusalaansa oli muun muassa englannin kielen sanasto. Hän oli Suomen tiedeakatemian jäsen vuodesta 1973. 

Esko Pennasen ja hänen puolisonsa Anna-Liisa Pennasen testamenttiin perustuva rahasto Suomen Kulttuurirahaston yhteydessä tukee syöpätutkimusta.

## Julkaisuja
* Chapters on the Language in Ben Jonson’s Dramatic Works. 1951. (Diss.)
* Untersuchungen über die Einlernung von Vokabeln im Englischen. 1954.
* Contributions to the Study of Back-Formation in English. 1966.
* Notes on the Grammar in Ben Jonson’s Dramatic Works. 1966.
* On the Introduction of French Loan-Words into English. 1971.
* Conversion and Zero-Derivation in English. 1971.

## Tunnustuksia
* British Empiren komentajamerkki
* Saksan Liittotasavallan Ansioritarikunnan suuri ansioristi
* Suomen Leijonan 1. luokan ritarimerkki 
* Goethe-mitali
* Päämajan risti

## Lähteet
Qingyuan

**Qingyuan** () on prefektuuritason kaupunki Kiinan Guangdongin maakunnan pohjoisosassa. Kaupungin keskusta sijaitsee linnuntietä noin 65 kilometriä maakunnan pääkaupunki Kantonista pohjoisluoteeseen. Kaupungin väkiluku on 3,7 miljoonaa (2010) ja pinta-ala 19&nbsp;153 neliökilometriä.

Prefektuuri rajoittuu pohjoisessa Yongzhoun ja Chenzhoun, idässä Shaoguanin, etelässä Kantonin ja Foshanin, lounaassa Zhaoqingin sekä lännessä Hezhoun prefektuuritason kaupunkeihin.

Piirikuntatasolla prefektuuri jakautuu 8 osaan. Osat ovat (numerointi kuten oheisessa kuvassa)

;Kaupunkipiirit (2)
* 1. Qingcheng (清城区), 811&nbsp;233 as.
* 6. Qingxin (清新区), 698&nbsp;811 as.
;Piirikuntatason kaupungit (2)
* 2. Yingde (英德市),  941&nbsp;952 as.
* 3. Lianzhou (连州市), 367&nbsp;642 as.
;Piirikunnat (2)
* 4. Fogang (佛冈县), 302&nbsp;906 as.
* 5. Yangshan (阳山县), 356&nbsp;095 as.
;Autonomiset piirikunnat (2)
* 7. Lianshanin zhuangien ja yaoiden autonominen piirikunta (连山壮族瑶族自治县), 90&nbsp;515 as.
* 8. Liannanin yaoiden autonominen piirikunta (连南瑶族自治县), 129&nbsp;258 as.


Qingyuan Xiaoshi Skyline.JPG|Qingyuanin kaupunkinäkymää.
Qingyuan Riverside Park.JPG|Kerrostaloja Qingyuanissa.
Feilai Temple.JPG|Feilain temppeli.
Fogang Dragon Falls.JPG|Vesiputous Fogangin piirikunnassa.
China YueBei YingDe Train station.JPG|Yingden kaupungin rautatieasema.
Yingde wenfengta.jpg|Wenfeng-pagodi Yingdessä.


## Lähteet

## Aiheesta muualla

* Qingyuan Travel Guide  (travelchinaguide.com)
* Qingyuan Overview   (chinatravel.com)
Eric Palmgren

**Eric Gustaf Adolf Palmgren** (9. elokuuta 1916 Helsinki, Suomen suuriruhtinaskunta – 31. toukokuuta 2015 Helsinki) oli suomalainen kilpapurjehtija.

Palmgren sijoittui Lontoon kesäolympialaisissa 1948 Filefly-veneluokassa 15:nneksi.

Palmgren kuoli Helsingissä 98-vuotiaana 31. toukokuuta 2015. Hän oli kuollessaan vanhimpia  elossa olleita suomalaisia olympiaurheilijoita.

## Lähteet
* Eric Palmgren Bio, Stats and Results  Olympics at Sports-Reference.com 

### Viitteet
Radio Sandels

**Radio Sandels** suomalainen radiokanava, joka aloitti lähetykset lyhytaikaisilla toimiluvilla Iisalmessa 3. syyskuuta 2012. Radio Sandelsin omistaa Suomen Lähiradiot Oy. Radio aloitti toimintansa pysyvillä toimiluvilla Iisalmessa kesäkuussa 2014. Radio Sandelsille on myönnetty toimilupalaajennus 5. marraskuuta 2015 alkaen Kuopioon ja Varkauteen. Radio Sandels on lähettänyt aikaisemmin Kuopiossa väliaikaisilla luvilla. Lokakuussa 2022 Traficom myönsi Radio Sandelsille toimiluvan Haapavedelle.

Radion toimitusjohtajana toimii Reijo Glad.

Radio Sandels soittaa musiikkia monipuolisesti. Radiota kuuntelee aktiivisimmin aikuisväestö ja senioriväki.

Finnpanelin radiotutkimukseen mukaan Radio Sandels on Pohjois-Savon kuunnelluin kaupallinen radiokanava. Tutkimus on tehty ajalla joulukuu 2021- toukokuu 2022. Radio Sandels valittiin Vuoden 2023 Radiogaalassa Vuoden paikalliseksi radioksi.

Radio Sandelsissa on arkisin juonnettua ohjelmaa mm. aamukattaus, kuuntelijan toiveet, päivänpuolinen ja päivä pulkassa. Viikonloppuisin Radio Sandelsin aalloilla kuunneltu ohjelma on puhelintoivekonsertti, joka lauantaisin klo 13-15, jonka jälkeen on jälkilöylyt, joissa kuunnellaan sähköpostitse ja Facebookin kautta tulleita toiveita.    

## Taajuudet
* Iisalmi 106,3 MHz
* Kuopio 104,6 MHz
* Nilsiä 98,5 MHz
* Varkaus 90,0 MHz
* Sotkamo 107,5 Mhz
* Haapavesi 92,0 MHz
* Oulu 94,7 MHz
* Lieksa 91,1 MHz
* Kuusamo 94,5 MHz

## Lähteet

## Aiheesta muualla
* Radio Sandelsin kotisivut
* Radio Sandelsin nettiradio
Jiří Havlis

**Jiří Havlis** (16. marraskuuta 1932 Majdalena – 31. tammikuuta 2010) oli tšekkoslovakialainen soutaja ja olympiavoittaja.

Havlis voitti perämiehellisessä nelosessa olympiakultaa Helsingissä 1952.

Havlis kuoli 77-vuotiaana 31. tammikuuta 2010.

## Lähteet
Beata Szydło

**Beata Maria Szydło, o.s. Kusińska** (s. 15. huhtikuuta 1963) on puolalainen poliitikko. Hän on Laki ja oikeus -puolueen varapuheenjohtaja, joka johti puolueensa voittoon 2015 presidentinvaaleissa ja parlamenttivaaleissa. Szydło otti vastaan Puolan pääministerin tehtävät 16. marraskuuta 2015. Hän julkisti 9. marraskuuta 2015 hallituksensa kokoonpanon. Szydło jätti 7. joulukuuta 2017 eroilmoituksen pääministerin tehtävästä, ja hänen seuraajakseen tuli valtiovarainministerinä sekä varapääministerinä toiminut Mateusz Morawiecki. Szydłosta tuli varapääministeri. Pääministerin vaihdos oli osa hallituspaikkojen kierrätystä, jonka järjesteli Jarosław Kaczyński, Szydłon edustaman oikeistolaisen Prawo i Sprawiedliwość -puolueen (Laki ja oikeudenmukaisuus) puheenjohtaja.

Szydło oli Brzeszczen kunnan pormestari vuosina 1998–2005. Sejmiin hän nousi Chrzanówin vaalipiiristä 25. syyskuuta 2005.

Szydło on naimisissa Edward Szydłon kanssa, ja heillä on kaksi poikaa, Tymoteusz ja Błażej.

## Lähteet
*Beata Szydłon profiili Sejmin verkkosivuilla

### Viitteet

## Aiheesta muualla

* Viralliset sivut
*
Göran Pensar

**Karl Göran Pensar** (27. huhtikuuta 1930 – 7. huhtikuuta 1993) on suomalainen kemisti ja emeritusprofessori. Hän oli Åbo Akademin orgaanisen kemian professori 1979–1989. Hänen tutkimusalaansa olivat puukemia ja juomaveden otsonointi.

## Lähteet

.
Vesa Penttala

**Vesa Eljas Penttala** (s. 23. marraskuuta 1945) on suomalainen tekniikantutkija ja emeritusprofessori. Hän toimi Teknillisen korkeakoulun betonitekniikan, sittemmin rakennusmateriaalitekniikan professorina vuodesta 1983. Hänen tutkimusalaansa on ollut betonin teknologia ja valmistus.

## Lähteet
General Grant

**General Grant** (”kenraali Grant”) voi tarkoittaa ainakin seuraavia:

* Ulysses S. Grant, yhdysvaltalainen kenraali ja presidentti
* *[[General Grant (laiva)|General Grant]]*, Uuden-Seelannin lähistöllä vuonna 1866 haaksirikkoutunut laiva
* General Grant, Kings Canyonin kansallispuistossa Yhdysvalloissa kasvava, maailman suurimpiin lukeutuva mammuttipetäjä.
Ville Ylipaavalniemi

**Ville Ylipaavalniemi** (s. 25. maaliskuuta 1983) on suomalainen jalkapalloilija. Hän on pelipaikaltaan hyökkääjä.

Ylipaavalniemi aloitti uransa Rovaniemen Palloseurassa, jossa hän pääsi debytoimaan Veikkausliigassa kaudella 2005. Ylipaavalniemi pelasi kauden aikana yhteensä kymmenessä sarjaottelussa. Kaudesta 2006 lähtien hän pelasi FC Santa Clausin riveissä seuraavat seitsemän kautta, joista neljä kautta seuran pelatessa Kakkosessa vuosina 2009–2012. Kaudesta 2013 lähtien Ylipaavalniemi on pelannut piirisarjoissa rovaniemeläisessä Rollon Pojissa.

## Lähteet
Windsor Castle -luokka

**Windsor Castle -luokka** oli Britannian kuninkaallisen laivaston kahden 116-tykkisen ensimmäisen luokan linjalaivan muodostama alusluokka. Alukset oli uudelleen rakennettuja Queen-luokan aluksia.

## Alukset

## Lähteet
*

### Viitteet
Sibelius-Akatemian sinfoniaorkesteri

**Sibelius-Akatemian sinfoniaorkesteri** perustettiin vuonna 1916 Sibelius-Akatemian koulutustarpeisiin. Se tarjoaa orkesterisoitinten opiskelijoille mahdollisuuden hioa taitojaan täysimittaisen orkesterin rivissä. Johtajina toimivat ammattikapellimestarit sekä silloin tällöin kapellimestariopiskelija. Myös orkesteri- ja kapellimestarikoulutuksen professori johtaa orkesteria säännöllisesti.

Orkesteri on konsertoinut lukuisissa Euroopan pääkaupungeissa, Venäjällä, Pekingissä, Tokiossa ja New Yorkin Carnegie Hallissa sekä Los Angelesin Walt Disney Concert Hallissa. Orkesteri on jäsenenä Euroopan kansallisten nuoriso-orkestereiden liitossa (EFNYO), joka koostuu EU-maiden arvostetuimmista ammattiin valmistavista sinfoniaorkestereista.

Orkesteria ovat vuosien varrella johtaneet muun muassa Jussi Jalas, Jorma Panula, Arvid Jansons, Paavo Berglund, Sir Colin Davis, Eri Klas, Leif Segerstam, Atso Almila, Esa-Pekka Salonen, Jukka-Pekka Saraste, Okko Kamu, John Storgårds, Osmo Vänskä, Sakari Oramo, Hannu Lintu ja Mikko Franck.

## Lähteet
http://www.uniarts.fi/siba/orkesteri-kamarimusiikki-ja-johtamisaineet/ref

## Aiheesta muualla
* http://www.uniarts.fi/siba/orkesteri-kamarimusiikki-ja-johtamisaineet 

http://www.uniarts.fi/siba/orkesteri-kamarimusiikki-ja-johtamisaineet
Asine (Argolis)

**Asine** () oli mykeneläisaikainen ja antiikin aikainen kaupunki Argoliin maakunnassa Kreikassa. Sen arkeologinen alue sijaitsee Náfplion kunnassa Kastrákin ja Barboúnan kukkuloilla lähellä kohteesta nimensä saanutta Asínin kylää, noin kahdeksan kilometriä kaakkoon Náfpliosta ja noin kilometri koilliseen Tolósta.

## Historia

Asine oli asuttuna mykeneläisellä pronssikaudella 1000-luvun eaa. alusta alkaen sekä vielä geometrisella kaudella. Varhaisin kirjallinen maininta kaupungista on Homeroksen *[[Ilias|Iliaan]]* Laivaluettelosta. Ensimmäisessä messenialaissodassa noin 740–710 eaa. Asine oli liittoutunut Spartan kanssa, mikä teki Argoksesta sen vihollisen. Argos tuhosi kaupungin noin vuonna 700 eaa. ja sen asutus taantui, mutta se ei ilmeisesti autioitunut kokonaan.

Asine asutettiin uudelleen hellenistisenä aikana noin vuonna 300 eaa., minkä jälkeen se oli asuttuna roomalaiselle ajalle saakka. Hellenistisenä aikana kaupungin ympärille rakennettiin torneilla varustettu muuri todennäköisesti Demetrios Poliorketeen käskystä. Pausaniaan mukaan kaupungissa oli Apollon Pythaiokselle omistettu temppeli.

Arkeologiset kaivaukset alueella on suorittanut Ruotsin Ateenan-instituutti. Kaivausprojekti sai alkunsa, kun kruununprinssi Kustaa Aadolf vieraili paikalla vuonna 1920. Kyseessä olivat ruotsalaisten ensimmäiset laajemmat kaivaukset Kreikassa.

## Rakennukset ja löydökset

Alueelta on löydetty rakennusten osia kaikista sen asutusvaiheista. Näihin kuuluu muun muassa helladisten ja geometristen kausien rakennusten osia, mukaan lukien merkittävä, vähintään yhdeksän huonetta käsittänyt myöhäisen mykeneläisen ajan rakennus; hellenistisellä ajalla rakennettua kaupunginmuuria, joka on säilynyt suhteellisen hyvin; roomalainen kylpylä sekä lukuisia hautoja.

Merkittävimmät esinelöydöt ovat Náfplion arkeologisessa museossa sekä museoissa Uppsalassa ja Tukholmassa.

## Lähteet

## Aiheesta muualla
Rey Manaj

**Rey Aldo Manaj** (s. 24. helmikuuta 1997 Lushnjë) on albanialainen jalkapalloilija, joka edustaa turkkilaisseura Sivassporia. Pelipaikaltaan molempijalkainen Manaj on hyökkääjä. Hän on pelannut Albanian A-maajoukkueessa vuodesta 2015.

## Seurajoukkueura
Manaj aloitti ammattilaisuransa kaudella 2014–2015 Italian Lega Pron US Cremonesessa. Hän pelasi kauden aikana 22 ottelua viimeistellen kaksi maalia. Heinäkuussa 2015 Manaj siirtyi Serie A:n Internazionaleen. Hän debytoi pääsarjatasolla Serie A:n avauskierroksella elokuussa 2015 Atalantaa vastaan.

Manaj on sittemmin edustanut useita seuroja. Pääsarjatasolla hän on pelannut Italian Serie A:n Pescarassa ja Speziassa sekä Turkin Superliigan Sivassporissa.

## Maajoukkueura
Manaj on edustanut Albaniaa nuorten maajoukkueissa. Albanian jalkapallomaajoukkueessa hän debytoi marraskuussa 2015 epävirallisessa ystävyysottelussa Kosovoa vastaan ja onnistui heti maalinteossa. Ensimmäisessä virallisessa maaottelussa marraskuussa 2015 vastustajana oli Georgia.

Manaj on pelannut huhtikuun 2024 loppuun mennessä 31 virallista A-maaottelua, joissa hän on ollut 22 kertaa avauskokoonpanossa. Hän on tehnyt näissä otteluissa kuusi maalia: lokakuussa 2019 EM-karsintaottelussa Moldovaa, marraskuussa 2019 EM-karsintaottelussa Andorraa, marraskuussa 2020 Kansojen liigan otteluissa Kazakstania ja Valko-Venäjää, maaliskuussa 2021 MM-karsintaottelussa San Marinoa sekä syyskuussa 2021 jälleen MM-karsintaottelussa San Marinoa vastaan.

## Lähteet
Itanos

**Itanos** (, ) oli antiikin aikainen kaupunki ja kaupunkivaltio (*polis*) Kreetan saaren itäpään rannikolla Kreikassa. Sen arkeologinen alue sijaitsee Siteían kunnassa Lasíthin alueyksikössä Váin palmurannan pohjoispuolella.

Itanos oli asuttuna minolaiselta ajalta aina bysanttilaiselle ajalle saakka. Antiikin ajalla se oli yksi Kreetan merkittävimmistä kaupungeista ja kukoisti erityisesti 600-luvulla eaa. Se oli merkittävä satamapaikka ja kävi kauppaa koko itäisen Välimeren alueella. Itanos oli toistuvasti sodassa ensin Praisoksen ja sitten Hierapytnan kanssa. Kiista koski muun muassa nykyisessä Palaíkastrossa sijainneen Zeuksen temppelin hallintaa.

Itanos hylättiin vasta 1400-luvulla toistuvien merirosvojen hyökkäysten vuoksi. Paikalla on suoritettu arkeologisia kaivauksia, mutta suurta osaa kaupungista ei ole vielä kaivettu. Paikalla on rakennusten ja muurin jäänteitä sekä muun muassa bysanttilaisaikaisen basilikakirkon rauniot. Osa kaupungista on nykyisin meren alla, koska Kreetan itäpää laskee hitaasti samalla kun länsipää nousee.

## Lähteet

## Aiheesta muualla
Lato (kaupunki)

**Lato** () oli antiikin aikainen kaupunki ja kaupunkivaltio (*polis*) Kreetan saarella Kreikassa. Sen arkeologinen alue sijaitsee Ágios Nikólaoksen kunnassa noin 2,5 kilometriä pohjoiseen Kritsán kylästä.

## Historia

Laton perustivat doorilaiset 700-luvulla eaa., vaikkakin paikka on saattanut olla asuttu jo paljon aiemmin, sillä siihen viitataan mahdollisesti lineaari-B-tauluissa nimellä *ra-to*. Kaupunki rakennettiin kahden kukkulan väliin ja sai nimensä Apollonin ja Artemiin äidistä Letosta nimen doorilaisen murteen mukaisessa muodossa. Kaupungissa palvottiin kuitenkin ennen kaikkea Eileithyiaa.

Lato oli yksi Kreetan merkittävimmistä kaupungeista. Se osallistui kreetalaisten kaupunkien liittoon ja oli liitossa eri vaiheissa myös Rhodoksen, Teoksen ja Pergamonin kanssa. Sen vihollinen oli puolestaan läheinen Olus. Laton satama oli Lato pros Kamara nykyisen Ágios Nikólaoksen paikalla. Kaupungin tiedetään lyöneen omaa rahaa. Lato oli muun muassa Nearkhoksen kotipaikka.

## Rakennukset ja löydökset

Laton akropolis eli linnavuori sijaitsi kaupungin kahdella kukkulalla ja se oli linnoitettu muurein. Pääportilta johti katu agoralle, jossa oli mm. pienempi temppeli ja doorilaista tyyliä edustanut stoa. Kadun varrella oli suuri joukko asuin- ja työpajarakennuksia, mm. värjäämö.

Agoran pohjoislaidalla oli prytaneion. Osa siitä muistutti teatterirakennusta, jossa oli tilaa 80 hengelle; toinen osa muodosti varsinaisen prytaneionin, jossa oli kokoontumis- ja ruokailupaikat kahdeksalle prytanille (*kosmoi*). Prytaneionin pohjoispuolella oli kaksi taloa, joissa toimi kaupungin arkisto.

Agoran eteläpuolella oli suurempi temppeli, jonka koko oli 10 × 16 metriä. Sieltä löydettiin mm. kulttikuvan jalusta. Temppelin itäpuolella oli teatteri, johon mahtui 350 katsojaa. Sen katsomo oli osin kaiverrettu rinteeseen ja osin rakennettu. Sen lähellä oli myös eksedra.

Kaupungin talot oli rakennettu rinteeseen porrastetusti. Sadevettä kerättiin maanalaisiin vesisäiliöihin.

## Lähteet

## Aiheesta muualla
Michael O’Neill

**Michael Andrew Martin O’Neill** (s. 5. heinäkuuta 1969 Portadown) on pohjoisirlantilainen jalkapallovalmentaja, joka on toiminut joulukuusta 2022 lähtien Pohjois-Irlannin jalkapallomaajoukkueen päävalmentajana.

## Ura pelaajana
Pelaajana O’Neill oli hyökkäävä keskikenttäpelaaja. Hänen ammattilaisuransa kesti vuodesta 1984 vuoteen 2004. Uransa O’Neill aloitti Coleraine FC:ssä. Pääsarjatasolla hän pelasi kotimaansa lisäksi myös Skotlannissa ja Englannissa. Englannin 1. divisioonassa O’Neill edusti Newcastle Unitedia vuosina 1987–1989 ja Coventry Cityä vuosina 1996–1998. Englannissa hän pelasi myös 2. ja 3. divisioonassa. O’Neill lopetti uransa vuonna 2004 skotlantilaisessa Ayr Unitedissa.

O’Neill pelasi yhden ottelun Pohjois-Irlannin alle 21-vuotiaiden maajoukkueessa. Pohjois-Irlannin jalkapallomaajoukkueessa hän pelasi vuosina 1988–1996 31 ottelua tehden neljä maalia.

## Ura valmentajana
O’Neill aloitti päävalmentajauransa vuonna 2006 skotlantilaisen Brechin Cityn päävalmentajana. Hän toimi seuran valmentajana yli kaksi vuotta. Joulukuussa 2008 O’Neill siirtyi Irlannin liigan Shamrock Roversiin. Hän toimi seuran päävalmentajana kolmen vuoden ajan saavuttaen kaksi Irlannin mestaruutta sekä vieden seuran ensimmäisenä irlantilaisjoukkueena Eurooppa-liigaan kaudeksi 2011–2012.

Joulukuussa 2011 O’Neill siirtyi Pohjois-Irlannin jalkapallomaajoukkueen päävalmentajaksi. Lokakuussa 2015 Pohjois-Irlanti varmisti paikkansa ensimmäistä kertaa historiassaan EM-kilpailuihin voittaen Kreikan. Lopputurnauksessa hän luotsasi Pohjois-Irlannin jatkoon lohkovaiheesta, mutta tie katkesi kuitenkin ensimmäisellä pudotuspelikierroksella tappioon Walesille.

Marraskuussa 2019 O’Neillistä tuli Stoke Cityn päävalmentaja. Hänen oli tarkoitus jatkaa myös Pohjois-Irlannin maajoukkuevalmentajana kesän 2020 EM-lopputurnuakseen saakka. Koronapandemia siirsi kuitenkin turnausta ja hän jätti tehtävänsä maajoukkuevalmentajana jo huhtikuussa 2020. Stokessa O’Neillin tavoitteena oli pelastaa seura putoamiselta Englannin Mestaruussarjasta. Koronan varjostama kausi päättyi joukkueen osalta hyvin ja loppukauden hyvät tulokset nostivat seuran putoamisviivan yläpuolelle sijalle 15. 

O’Neillin täysi kausi 2020/21 Stoken peräsimessä oli kaksijakoinen. Hyvän syyskauden jälkeen joukkue kärsi loukkaantumisista ja putosi nousukamppailusta keskikastiin. Kausi 2021/22 oli pitkälti saman kaltainen. Vielä syksyllä joukkue taisteli noususta takaisin Englannin Valioliigaan, mutta heikko kevätkausi pudotti joukkueen sarjassa sijalle 14. O’Neill sai lopulta potkut Stokesta elokuussa 2022 heikosti alkaneen kauden vuoksi.

Joulukuussa 2022 O’Neill palasi Pohjois-Irlannin maajoukkuevalmentajaksi 5,5-vuotisella sopimuksella.

## Saavutukset
### Pelaajana
**Seurajoukkuetasolla**
* Pohjois-Irlannin Valioliiga: 2002–2003
* Pohjois-Irlannin liigacup: 2002–2003
* Football League Trophy: 1999

### Valmentajana
**Seurajoukkuetasolla**
* League of Ireland Premier Division: 2010, 2011
**Maajoukkuetasolla**
* EM-neljännesvälierät: 2016

## Lähteet
Wunderboy

**[[Wunderboy]]** on YouTubesta tunnetun huumoriryhmä Justimuksen ensimmäinen studioalbumi, joka julkaistiin 30. toukokuuta 2014. Se nousi ensimmäisellä viikollaan Suomen albumilistan ykköseksi. Albumin nimikkokappale on myös voittanut YleX jälki-istunnon vuoden rytmibarometrin 2014.

Albumilla on seitsemän bonuskappaletta, jotka ovat esiintyneet Justimus -televisiosarjassa. Albumilta julkaistiin kuusi singleä Juhlitaan (feat. Tiahu), Wunderboy, On Erection, Intro, Kaljavauva ja Hyvä fiilis. Bonuskappaleista singleinä julkaistiin kappaleet Lanit, Rantaleijonat, Aurinkorannoille, Heiluvat kassit, Haapavesi ja Gangstat Haapavedeltä.

## Kappaleet
#
#
#
#
#
#
#
#
#
#

### Bonuskappaleet
#
#
#
#
#
#
#

## Kokoonpano
* Sami Harmaala – laulu, rap, kitara, musiikkiohjelmointi
* Joose Kääriäinen – rap
* Juho Nummela – rap

### Vierailijat
* Tiahu – rap (kappale 9)
* Katja Stefanovic – laulu (kappale 7)

### Tuotanto
* Jukka "Juka" Hynynen – tuottaja, äänittäjä, miksaaja, musiikkiohjelmointi, A&R
* Sami Harmaala – tuottaja, äänittäjä, miksaaja (kappaleet 11–17)
* Svante Forsbäck – masteroija
* Hannes Honkanen – valokuvat, kansikuva

## Aiheesta muualla
* Wunderboy discogs.com -sivustolla

## Lähteet
Mánika

**Mánika** () on helladisen kulttuurin aikaisen asutuksen arkeologinen kohde Euboian saarella Kreikassa. Se sijaitsee Chalkídan kaupungin pohjoispuolella. Paikan nimi on nykyaikainen. Sen muinaista nimeä ei tunneta.

Asutus ajoittuu varhaiselle helladiselle kaudelle II noin vuosiin 3000–1900 eaa. Se on ollut yksi Kreikan suurimmista pronssikautisista asutuksista, jopa suurin tähän saakka tunnetuista, ja kokonsa puolesta sitä voidaan pitää kaupunkina. Se on ollut strategisesti merkittävällä paikalla Pohjoisen Euboianlahden rannalla. Löytöjen perusteella sillä on ollut kauppayhteydet kykladisen kulttuurin alueille sekä itään. Kaupungin suurikokoisesta alueesta vain pieni osa on kaivettu esiin ja se on pääosin nykyaikaisten rakennusten peitossa. Kaupungissa on ollut säännönmukainen pohjakaava. Hautausmaan arvellaan käsittävän ainakin 5&nbsp;000 hautaa, mutta suuri osa siitä on tuhoutunut rakentamisen seurauksena.

## Lähteet
Yangjiang

**Yangjiang** () on prefektuuritason kaupunki Kiinan Guangdongin maakunnan länsiosassa. Kaupungin keskusta sijaitsee linnuntietä noin 195 kilometriä maakunnan pääkaupunki Kantonista lounaaseen. Kaupungin väkiluku on 2,4 miljoonaa (2010) ja pinta-ala 7&nbsp;955 neliökilometriä.

Prefektuuri rajoittuu lännessä Maomingin, pohjoisessa Yunfun ja idässä Jiangmenin prefektuuritason kaupunkeihin. Etelässä naapurina on Etelä-Kiinan meri.

Piirikuntatasolla prefektuuri jakautuu 4 osaan. Osat ovat (numerointi kuten oheisessa kuvassa)

;Kaupunkipiirit (2)
* 1. Jiangcheng (江城区), 676&nbsp;857 as.
* 4. Yangdong (阳东区), 442&nbsp;762 as.
;Piirikuntatason kaupunki (1)
* 2. Yangchun (阳春市), 849&nbsp;504 as.
;Piirikunta (1)
* 3. Yangxi (阳西县), 452&nbsp;625 as.


Yangjiang beach.jpg|Hiekkarantaa Yangjiangissa.
Yangjiang3.JPG|Merellisen silkkitien museo.
Yangjiang NPP 2009-1.jpg|Yangjiangin ydinvoimala.
阳江北山石塔.JPG|Beishanin kivipagodi Yangjiangissa.
阳西七贤书院.JPG|Qixian shuyuan (koulurakennus Ming-dynastian aikoina rakennettu) Yangxin piirikunnassa.


## Lähteet

## Aiheesta muualla

* Yangjiang Travel Guide  (travelchinaguide.com)
* Yangjiang Overview   (chinatravel.com)
Olus

**Olus** ( tai *Olous*; , *Oloúnta*) eli **Olulis** ( tai *Oloulis*) oli antiikin aikainen kaupunki ja kaupunkivaltio (*polis*) Kreetan saarella Kreikassa. Sen arkeologinen alue sijaitsee lähellä nykyistä Eloúntan kylää, noin seitsemän kilometriä pohjoiseen Ágios Nikólaoksen kaupungista.

Eloúntan alue on ollut asuttu jo minolaisena aikana. Oluksen kaupunkivaltio syntyi antiikin aikana. Sen mainitsee ensimmäisen kerran Homeros. Kaupungin nimi on esihelleeninen ja voi palautua minolaisaikaiseen nimistöön. Kaupunki sijaitsi Kalydónin eli Kolokýthan niemen muuhun Kreetaan yhdistävän, nykyisin Póros-nimellä tunnetun kannaksen kohdalla. Kaupungissa arvioidaan olleen noin 30&nbsp;000 asukasta. Arkeologisiin löydöksiin kuuluu muun muassa Artemis Britomartiksen pyhäkkö ja satama. Kaupungissa palvottiin myös muun muassa Apollonia ja Zeus Tallaiosta. Kaupungin tiedetään lyöneen omaa rahaa ja olleen vihollisuuksissa läheisen Laton kaupungin kanssa.

Kaupunki kukoisti vielä roomalaisella ja bysanttilaisella ajalla. Viimeksi mainitulla ajalla kaupungissa oli kaksi basilikakirkkoa, joista toinen oli piispanistuin. Kaupunki hylättiin arabien hyökkäysten seurauksena 600-luvulla ja se upposi mereen joko maanvyörymän tai maanjäristyksen seurauksena noin vuonna 780. Osa siitä on edelleen nähtävissä meren pohjassa. Kaupunki on antanut nimensä Eloúntalle hieman muuttuneessa muodossa.

## Lähteet

## Aiheesta muualla
Pokémon: Advanced Challenge

**Pokémon: Advanced Challenge** on länsimaissa ''Pokémon''-animesarjan seitsemäs tuotantokausi sekä Japanissa *Pocket Monsters Advanced Generation* -sarjan toinen kausi.

Kausi alkoi Suomessa 25. maaliskuuta 2006 jaksolla *Siemeniä kerrakseen*, ja päättyi 22. joulukuuta 2006 jaksoon *Tuomionpäivä*. Ensimmäistä kertaa sarjan aikana kauden kaikki jaksot näytettiin Suomessa, ja myös kaikki tulevatkin kaudet on esitetty kokonaisuudessaan. MTV3 näytti ensiksi lokakuuhun asti kauden ensimmäiset 32 jaksoa. Kauden loppupuolella marras- ja joulukuussa noin joka toinen jakso näytettiin uudella maksukanavalla Subtv Juniorilla ja joka toinen MTV3:lla. Suomessa tämä oli viimeinen Oy PVP Voice Ab:n jälkiäänittämä kausi.

Yhdysvalloissa kausi alkoi Kids’ WB!:llä 11. syyskuuta 2004 jaksolla *What You Seed is What You Get*. Seitsemäs tuotantokausi käsitti 52 jaksoa ja päättyi jaksoon *Judgment Day!* 10. syyskuuta 2005.

## Jaksot

## Äänirooleissa

### Japaninkieliset äänet

### Englanninkieliset äänet

### Suomenkieliset äänet
Joitakin teknokukkasia

**Joitakin teknokukkasia** on Eero Merimaan valotaideteos Turun Raunistulassa, Aurajokirannan ulkoilupolun varressa. Se koostuu liiketunnistimilla toimivista, tyylitellyn kukan muotoisista, polun ylle kaartuvista värivalopylväistä. Vajaan parin metrin korkeudelle kohoaviin kukkiin syttyy hämärän tullen erivärisiä valoja, kun joku kulkee ohi.

Taideteos on osa Turku 2011 -kulttuuripääkaupunkivuoden hanketta nimeltä ”Kulttuurikuntoilun keskuspuisto”, joka syntyi Turun kaupungin liikuntapalvelukeskuksen ja kulttuuriasiainkeskuksen yhteistyönä.

## Lähteet
Onni Penttilä

**Onni Penttilä** (29. elokuuta 1915 Kuopion maalaiskunta – 7. helmikuuta 1986) oli suomalainen vuorineuvos ja Askon pääjohtaja. Hän oli koulutukseltaan ekonomi ja varatuomari. Hän sai vuorineuvoksen arvonimen 1968. Penttilä oli Askon Tehtaat Oy:n toimitusjohtaja 1952–1965, Asko Oy:n toimitusjohtaja 1965–1973 ja Asko-yhtymän pääjohtaja 1973–1976.

## Lähteet
Mideia

**Mideia** () eli **Midea** () oli mykeneläisaikainen kaupunki Argoliin maakunnassa Kreikassa. Sen arkeologinen kohde sijaitsee Náfplion kunnassa noin 1,5 kilometriä etelään siitä nimensä saaneesta nykyisestä Midéan kylästä.

Mideia oli asuttuna varhaishelladiselta kaudelta 3000–2000 eaa. noin vuoteen 1200 eaa. Se oli Argoliin alueen kolmanneksi merkittävin mykeneläinen linnoitettu akropolis eli linnavuori Mykenen ja Tirynsin jälkeen. Antiikin aikana Mideia oli Argoksen alainen kylä.

Mideia oli rakennettu noin 270 metriä korkean kukkulan huipulle. Se sijaitsee suurin piirtein Mykenen ja Tirynsin puolessa välissä. Kaupunki oli ympäröity kauttaaltaan kyklooppimuurilla lukuun ottamatta luonnostaan jyrkkää kaakkoisosaa, ja sen alue oli noin 24&nbsp;000 neliömetriä. Muurissa on kaksi porttia. Mideian hautausmaa oli nykyisen Dendrán kylän alueella.

Alueen arkeologiset kaivaukset alkoivat vuonna 1907 ja jatkuvat edelleen. Niitä suorittivat ensin saksalaiset arkeologit ja sitten Ruotsin Ateenan-instituutti.

## Lähteet

## Aiheesta muualla
Megalopolis

**Megalopolis** () oli antiikin aikainen kaupunki ja kaupunkivaltio (*polis*) Arkadiassa Kreikassa. Se oli yksi Peloponnesoksen suurimmista kaupungeista, ja perustettiin alun perin Arkadian liiton keskukseksi. Megalopoliin arkeologinen alue sijaitsee kaupungista nimensä saaneen nykyisen Megalópolin kaupungin pohjoispuolella.

## Historia

Megalopolis tarkoittaa kreikaksi ”suurta kaupunkia” ja antiikin aikana se olikin suurikokoinen. Kaupungin perusti thebalainen kenraali Epameinondas noin vuonna 371/370 eaa. Megalopoliin oli tarkoitus olla Argoksen, Mantineian ja Messenen muodostaman Arkadian liiton pääkaupunki ja vastapaino Spartalle. Kaupunkiin siirrettiin väestö 40 arkadialaisesta kylästä. Arkadian liitto rakoili jo 360-luvulla eaa. ja tuolloin osa väestöstä palasi kotiseuduilleen.

300-luvulla eaa. Megalopolis oli liitossa Makedonian kanssa. Vuonna 331 eaa. spartalaiset yrittivät vallata kaupungin, mutta Aleksanteri Suuren Makedoniaan jättämä hallitsija Antipatros kukisti heidät Megalopoliin taistelussa. 200-luvulla eaa. kaupunki liittyi Akhaian liittoon. Vuonna 223 eaa. spartalaiset polttivat kaupungin, mutta megalopolislainen Filopoimen pelasti kaupungin asukkaat. Kaupunki rakennettiin uudelleen, mutta ei saavuttanut entistä asemaansa. Pausanias vieraili paikalla 100-luvulla jaa., jolloin se oli enimmäkseen raunioina.

Kaupungin arkeologiset kaivaukset alkoivat vuosina 1890–1893. Merkittäviä kaivauksia on suoritettu myös mm. 1901 sekä 1962–1963.

## Rakennukset ja löydökset

Megalopolis sijaitsi laajalla tasangolla, jonka läpi virtaa Alfeiós-joen sivuhaara Elissónas (antiikin Helisson). Kaupungin ympäröi noin yhdeksän kilometriä pitkä muuri. Joen pohjoispuolella sijaitsivat muun muassa kaupungin agora, Zeus Soterin temppeli sekä joukko stoia ja muita julkisia rakennuksia. Joen eteläpuolella sijaitsivat muun muassa Thersileion eli Arkadian liiton kokouspaikka sekä Megalopoliin teatteri, joka oli koko antiikin Kreikan suurin teatterirakennus.

Kaupungista tehtyjä esinelöytöjä on esillä Megalópolin arkeologisessa museossa.

## Lähteet
Perheentupa

**Perheentupa** on suomalainen sukunimi seuraavilla henkilöillä:
* Antti Perheentupa (1889–1975), pappi ja lähetyssaarnaaja
* Antti-Veikko Perheentupa (1930–2007), sosiaalipedagogi, kansanedustaja (sd)
* Eljas Perheentupa (s. 1959), muotoilija
* Erkki Perheentupa (1891–1963), Lapuan liikkeen vaikuttajia, kansanedustaja (kok)
* Ester Perheentupa (1896–1979) tekstiilisuunnittelija, käsityönopettaja ja toimittaja
* Helena Perheentupa (1929–2019), tekstiilitaiteilija ja opettaja
* Jaakko Perheentupa (s. 1934), pediatri ja suomalaisen tautiperinnön tutkija
Yunfu

**Yunfu** () on prefektuuritason kaupunki Kiinan Guangdongin maakunnan länsiosassa. Kaupungin keskusta sijaitsee linnuntietä noin 130 kilometriä maakunnan pääkaupunki Kantonista länteen. Kaupungin väkiluku on 2,37 miljoonaa (2010) ja pinta-ala 7&nbsp;779 neliökilometriä.

Prefektuuri rajoittuu pohjoisessa Zhaoqingin, idässä Foshanin ja Jiangmenin, etelässä Yangjiangin ja Maomingin, sekä lännessä Wuzhoun prefektuuritason kaupunkeihin.

## Hallinnollinen jako

Piirikuntatasolla prefektuuri jaetaan viiteen osaan seuraavasti: (*Yunchengin ja Yun'anin piirien asukasluvut vanhojen rajojen mukaan*)

;Kaupunkipiirit (2)
* Yuncheng (云城区), 318&nbsp;145 as.
* Yun'an (云安区), 269&nbsp;636 as.
;Piirikuntatason kaupunki (1)
* Luoding (罗定市), 959&nbsp;006 as.
;Piirikunnat (2)
* Xinxing (新兴县), 431&nbsp;635 as.
* Yunan (郁南县), 388&nbsp;732 as.

## Galleria

Yunfu in 2013..JPG|Silta Nanshanjoella.
Yunan Dawan 2013.11.17 14-48-38.jpg|Vanhoja taloja Yunanin piirikunnan Dawanin suurkunnassa.
Luoding Xuegong 2013.11.17 16-18-23.jpg|Kungfutsen temppeli Luodingissa.
Luoding Wen Ta 2013.11.17 17-34-21.jpg|Luodingin Wenta-pagodi.
Luoding Jing'e Shuyuan 2013.11.17 17-08-55.jpg|Jing'e shuyuan (vuonna 1886 rakennettu koulurakennus) Luodingissa.


## Lähteet

## Aiheesta muualla

* Yunfu Travel Guide  (travelchinaguide.com)
* Yunfu Overview   (chinatravel.com)
Urheiluviikonloppu

**Urheiluviikonloppu** on Yle Urheilun urheiluohjelma. Urheiluviikonloppua esitetään Yle TV2 -kanavalla syksystä kevääseen, lähes joka viikonloppu. Lauantaisin ja sunnuntaisin esitettävä ohjelma on usean tunnin mittainen sisältäen suoria urheilulähetyksiä ja makasiiniohjelmia. Urheiluviikonlopun juontajia ovat muun muassa Kaj Kunnas, Niki Juusela, Kristiina Kekäläinen, Sinikka Rajamäki ja Inka Henelius.

## Ohjelmisto

### Suorat lähetykset

*Ampumahiihdon maailmancup

*Ampumahiihdon maailmanmestaruuskilpailut

*Hiihdon maailmanmestaruuskilpailut

*Hiihdon Suomen Cup

*Lumilautailun maailmanmestaruuskilpailut

*Lumilautailun X-Games

*Korisliiga

*Jääkiekon Euro Hockey Tour

*Hiihdon Suomen-mestaruuskilpailut

*Alamäkiluistelun MM-sarja

*Pikaluistelun maailmancup

*Salibandyliiga

*Hiihdon maailmancup (Rukan ja Lahden osakilpailut)

*Mäkihypyn maailmancup (Rukan ja Lahden osakilpailut)

*Yhdistetyn maailmancup (Rukan ja Lahden osakilpailut)

*Lentopallon Mestaruusliiga

### Makasiiniohjelmat

*Mestareiden liigan makasiini

*
Bancha

**Bancha** () on japanilainen vihreän teen luokka. Se koostuu teevuoden toisen ja kolmannen satokauden aikana kesällä ja syksyllä poimituista, senchan valmistuksessa hylätyistä isoista teelehdistä. Joskus banchaa luonnehditaan heikomman laatuluokan senchaksi. Joukossa on tyypillisesti satokauden alkua suuremmiksi kasvaneita ja vahvempia lehtiä ja versojen kärkiosia. Parhaan laatuinen bancha koostuu kesäkuussa (2. satokausi) kerätyistä teepensaan lehdistä. Banchan osuus japanilaisesta teetuotannosta on noin 9,8&nbsp;%.

Hinnaltaan edullista, arkista banchaa haudutetaan tyypillisesti 75–88 °C:n lämpöisessä vedessä 2–3 minuuttia. Toinen näkemys on, että haudutusveden lämpötila voi olla jopa 100 °C mutta että haudutusaika on lyhyt (15–30 s).

Teejuoman makua ja tuoksua luonnehditaan paahteiseksi, länsimaalaisen teenjuojan mielestä usein miellyttäväksi muttei senchan tavoin maultaan  hienostuneeksi. Maku on voimakas ja juoman väri kellertävä, (pitempään) haudutettuna kullankeltainen. Kofeiinipitoisuus (teiini) on matala, ja siksi banchaa usein suositaan iltateenä tai lastenteenä.  Bancha on hyvin fluoripitoista ja siten hyväksi hampaille.

## Katso myös
*Hojicha

## Lähteet
André-Louis Debierne

**André-Louis Debierne** (14. heinäkuuta 1874 – 31. elokuuta 1949, Pariisi) oli ranskalainen kemisti, joka tunnetaan työstään aktiniumin löytäjänä ja varhaisena radiokemian pioneerina.

Debierne opiskeli Pariisin École supérieure de physique et de chimie industrielles de la ville de Paris (ESPCI ParisTech) korkeakoulussa. Hän oli Charles Friedelin oppilas, ja läheinen ystävä Pierre ja Marie Curien kanssa, ja teki tieteellistä yhteistyötä heidän kanssaan. Vuonna 1899, hän löysi radioaktiivisen alkuaineen aktiniumin, jatkaessaan Curie-pariskunnan aloittamaa työtä pikivälkkeen parissa. Kaikki tieteenhistorioitsijat eivät ole yksimielisiä siitä, sisälsikö Debiernen alkuperäinen vuoden 1899 näyte aktiniumia, vai oliko sitä saatu vasta hänen 1904 julkaisemissaan kokeissa. Tästä syystä myös Friedrich Oskar Gieseliä, joka ensimmäisenä eristi puhdasta aktiniummetallia 1902, pidetään joissakin lähteissä myös tämän alkuaineen löytäjänä.

Pierre Curien kuoltua 1906, Debierne auttoi Marie Curieta kemian tutkimuksessa ja opetuksessa usean vuosikymmenen ajan. Vuonna 1910 he ensimmäisinä valmistivat metallista radiumia nähtävissä olevia määriä. Tätä he käyttivät muiden radiumyhdisteiden valmistamiseen ja niiden ominaisuuksien tutkimiseen.

## Lähteet

## Aiheesta muualla
* Elämäkerrallista tietoa Debiernestä
Reichsjägerhof Rominten

**Reichsjägerhof Rominten** oli Hermann Göringin metsästysmaja vuosina 1936–1944 Romintenin Nummilla (; ) Itä-Preussissa. Metsästysmajan ja bunkkerin rauniot ovat nykyisellä Kaliningradin alueella. 

## Historia

Romintenin nummet olivat Saksan keisari Vilhelm II:n metsästysmaina vuosina 1890–1913. Keisarilla oli metsästysmaja, jota kutsuttiin nimellä *Jagdschloss Rominten*.

Adolf Hitlerin noustua valtaan 30. tammikuuta 1933 Hermann Göringistä tuli Hitlerin valtakunnanhallituksen salkuton ministeri ja vuonna 1934 hänet nimitettiin valtakunnan jahti- ja metsänhoitomestariksi. Maanpaossa asunut keisari Vilhelm II ei sallinut Göringin käyttää tai asua Jagdschloss Romintenissa.

Vuonna 1935 Göring rakennutti oman metsästysmajansa Reichsjägerhof Romintenin muutamia kilometrejä pohjoiseen keisarin metsästysmajasta.

Suomen Marsalkka Carl Gustaf Emil Mannerheim oli  Hermann Göringin vieraana 27.–28. kesäkuuta 1942 Reichsjägerhofíssa Saksaan tekemänsä vastavierailun yhteydessä .
 
Venäläisten hyökkäyksen lähestyessä Itä-Preussin aluetta metsästysmajassa toimi hetken aikaa Göringin esikunta.  

## Opastaulu ja uudelleenrakennussuunnitelma
Reichsjägerhof Rominten sijaitsee Kaliningradin alueen kaakkoisosassa Venäjän ja Puolan välisellä rajavyöhykkeellä. Lähin venäläinen kaupunki on Gusev () ; ).  

Romintenin metsässä on kaksi opastaulua, joissa on muun muassa seuraavaa tekstiä: Valtakunnanmarsalkka Hermann Göring rakennutti metsästysmajansa alle bunkkerin vuonna 1940. Reichsjägerhof'issa vierailivat Ison-Britannian suurlähettiläs Sir Nevile Henderson, Puolan suurlähettiläs Jozef Lipski, Suomen Marsalkka Carl Gustav Mannerheim, Reichsführer-SS Heinrich Himmler, ulkoministeri Joachim von Ribbentrop ja Itä-Preussin gauleiter Erich Koch. Todisteita on myös Neuvostoliiton NKVD:n turvallisuusjohtaja Lavrenti Berijan neuvottelusta majassa vuonna 1940.

Lokakuun 16. päivänä 1944 Göring oli viimeistä kertaa metsäsästämässä. Lokakuun 20. päivänä 1944 puna-armeijan hyökättyä Gumbinnenin alueelle taloa vartioinut metsänvartija poltti muut Romintenin alueen rakennukset lukuun ottamatta omaa taloaan. 

Lokakuussa 2015 julkaistun saksalaisen *Königsberger Express* -lehden mukaan aluetta suunnitellaan rakennettavaksi uudelleen.

## Kuvia

Tiedosto:Bundesarchiv Bild 146-1979-138-33, Rominten, Reichsjägerhof.jpg|Juhlatila
Tiedosto:Bundesarchiv Bild 146-1979-144-15, Rominten, Reichsjägerhof.jpg|Päärakennus
Tiedosto:Bundesarchiv Bild 146-1979-136-18A, Rominten, Ernst Udet, Hans-Jürgen Stumpff.jpg|Pääsisäänkäynti v 1940
Tiedosto:Reichsjägerhof Rominten yr 2015 main entrance 3.jpg|Pääsisäänkäynti v 2015
Tiedosto:Reichsjägerhof Rominten yr 2015 air shelter 3.jpg|Päärakennuksen pommisuoja v 2015
Tiedosto:Reichsjägerhof Rominten yr 2015 information board 1.jpg|Opastaulu Romintenin metsässä v 2015
Tiedosto:Reichsjägerhof Rominten yr 2015 north corner 2.jpg|Itäseinustan pommisuojan ovi v 2015


## Lähteet
Kari Penttinen

**Kari Juhana Penttinen** (17. helmikuuta 1918 Helsinki – 26. helmikuuta 2004 Espoo) oli suomalainen lääkäri ja professori. 

Penttisen vanhemmat olivat Martti Edvard Penttinen ja Elina Maria Nummelin ja puoliso vuodesta 1943 hammaslääkäri Marja Hellevi Rantanen. Penttinen tuli ylioppilaaksi Suomalaisesta normaalilyseosta 1935 ja valmistui lääketieteen lisensiaatiksi 1945. Tohtoriksi hän väitteli seuraavana vuonna. Penttinen oli Helsingin yliopiston bakteeriopin ja serologian dosentti vuodesta 1950, sisätautien erikoislääkärin pätevyyden hän sai 1952. Hän työskenteli uransa alkuvuosina sekä yliopiston että Helsingin yleisen sairaalan, mutta myös muun muassa Valtion seerumilaitoksen, lääkeyritys Orionin ja Henkivakuutusyhtiö Salaman palveluksessa. Vuonna 1952 alkanut vakuutuslääkärin ura jatkui Suomi-Salaman palveluksessa aina Penttisen eläköitymiseen vuonna 1983 saakka. 

Penttinen oli 1966–1983 Helsingin yliopiston virusopin henkilökohtainen ylimääräinen professori. Hänen tutkimusalaansa olivat virusrokotteet ja verihiutaleiden käyttö immunologisissa tutkimuksissa. Hän kehitti rokotteen sikotautia vastaan.

Penttinen sai Äyräpää-palkinnon 1974. Sotilasarvoltaan hän oli lääkintämajuri.

## Lähteet
Easy A

**Easy A** on vuonna 2010 ensi-iltansa saanut komediaelokuva. 

## Juoni

Kriitikoiden ylistämä elokuva kertoo lukiolaistytöstä nimeltä Olive, joka on kaikin puolin kunnollinen nuori nainen: hän ei ainoastaan ole siivosti käyttäytyvä ja hyvä oppilas, vaan myös vastuuntuntoinen – ja neitsyt. Välttääkseen telttaretken parhaanystävänsä Rhi'n ja tämän hippivanhempien kanssa Olive keksii hätävalheen: hän väittää menevänsä treffeille erään yliopistopojan kanssa, jota ei tietysti ole olemassakaan. Valhe kasvaa, kun Olive vielä väittää menettäneensä neitsyyden juuri tälle henkilölle. Kun koulun pahin juorukello saa tietää tämän paljastuksen, pian myös koko koulu on asiasta tietoinen. Hyväntahtoinen Olive haluaa vielä helpottaa homoystävänsä identiteettikärsimystä, ja valehtelee olleensa sängyssä myös tämän kanssa. Pian häntä aletaan pitää koulussa ”horona”, joka on muka maannut miltei kaikkien kanssa. Aluksi Olive nauttii tunnetuksi tulemisesta, mutta sillä on omat varjopuolensakin.

## Näyttelijät

## Vastaanotto
Kriitikot ottivat elokuvan vastaan yksimielisin kiitoksin. Rotten Tomatoes-sivuston arvioista 85% oli positiivisia, perustuen 175 arvosteluun. Sen painotettu keskiarvo oli 7.1/10. Metacriticin 34:stä arvostelusta positiivisia oli 72%. Internet-kriitikot sekä lehtien elokuva-arvostelijat kehuivat ennen kaikkea Emma Stonen roolisuoritusta.

Elokuvan budjetti oli sangen pieni – lipputulot tuottivat sen jo pelkästään Pohjois-Amerikassa yhdeksänkertaisesti ja elokuvasta tuli taloudellinen jättimenestys.

### Palkintoja

## Lähteet

## Aiheesta muualla
*
Spotlight (elokuva)

**Spotlight** on vuonna 2015 ensi-iltansa saanut yhdysvaltalainen draamaelokuva, jonka on ohjannut Tom McCarthy. Sen on käsikirjoittanut McCarthy yhdessä Josh Singerin kanssa. Elokuvan pääosissa esiintyvät Mark Ruffalo, Michael Keaton, Rachel McAdams, Liev Schreiber, John Slattery ja Stanley Tucci. *Spotlight* kertoo *[[The Boston Globe]]* -sanomalehden tutkivan journalismin ryhmästä, joka paljasti vuonna 2002 katolisen kirkon vuosikymmeniä jatkuneet lasten hyväksikäyttötapaukset Bostonissa. *The Globe* voitti reportaasillaan Pulitzer-palkinnon vuonna 2003, ja paljastus aloitti maailmanlaajuisen ilmitulovyöryn katolisen kirkon piirissä.

*Spotlight* sai ensi-iltansa Venetsian elokuvajuhlilla 3. syyskuuta 2015 ja Yhdysvalloissa 6. marraskuuta 2015.

## Näyttelijät

## Vastaanotto
*Spotlight* on saanut laajasti kehuja elokuvakriitikoilta. Arvosteluja keräävä sivusto Rotten Tomatoes on laskenut elokuvalle pistemäärän 96% perustuen 240 arvosteluun, joiden keskimääräinen arvosana on 8,9/10. Metacriticissä elokuvalla on 93 pistettä 100:sta merkiten ”yksimielisen ylistäviä” arvioita.

### Palkinnot
*Spotlight* voitti parhaan elokuvan Oscarin ja palkinnon alkuperäisestä käsikirjoituksesta. Lisäksi elokuva oli ehdolla parhaan ohjauksen, miessivuosan (Mark Ruffalo), naissivuosan (Rachel McAdams) ja leikkauksen (Tom McArdle) kategorioissa.

Se oli myös ehdolla kolmeen Golden Globe -palkintoon parhaasta draamaelokuvasta, ohjauksesta ja käsikirjoituksesta.

#### Kriitikoiden arvioita
*Spotlight* on ollut useiden kriitikoiden listalla yhtenä vuoden 2015 parhaista elokuvista.

Vuonna 2016 *Spotlight* äänestettiin BBC:n kyselyssä vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.

## Lähteet

## Aiheesta muualla
*
*
*
*
Gloucester (täsmennyssivu)

**Gloucester** voi tarkoittaa ainakin seuraavia:

## Paikkakunnat
* Gloucester, kaupunki Lounais-Englannissa
* Gloucester, paikkakunta Uudessa Etelä-Walesissa, Australiassa
* Gloucester, nykyään Ottawaan kuuluva paikkakunta Ontariossa, Kanadassa
* Gloucester, kaupunki Massachusettsissa, Yhdysvalloissa
* Gloucesterin piirikunta, piirikunta New Jerseyssä, Yhdysvalloissa
* Gloucesterin piirikunta, piirikunta Virginiassa, Yhdysvalloissa
* Gloucester City, paikkakunta New Jerseyssä, Yhdysvalloissa
* Gloucester, kylä Sierra Leonessa

## Laivat
* HMS Gloucester, Britannian Kuninkaallisen laivaston aluksia
* USS Gloucester (1891), Yhdysvaltain laivaston tykkivene

## Muut
* gloucester, perinteinen englantilainen juusto
Goito

**Goito** on Italian Lombardiassa Mantovan maakunnassa sijaitseva noin 10&nbsp;000 asukkaan kunta. Se sijaitsee maakunnan pohjoisosassa eli Ylä-Mantovassa (*Alto Mantovano*) Minciojoen varrella. Kunnan nimen arvellaan viittaavan itägootteihin, jotka pitivät aluetta hallussaan 400-luvulla jaa.

## Historiaa
Goito on perustettu roomalaisajalla paikkaan, jossa Cremonan ja Veronan välinen tie ylittää Minciojoen. Myöhäiskeskiajalla se oli Canossa-suvun omistuksessa. 1400-luvulla siitä kiistelivät Viscontin ja Gonzagan suvut, ja kesällä 1453 kiista päättyi markiisi Ludovico III Gonzagan voittoon. Gonzaga-suku rakensi palatsinsa Goitoon ja palkkasi taiteilija Andrea Mantegnan työskentelemään siellä. 1700-luvun lopulta alkaen alue oli Ranskan ja Itävallan kiistakapula. Italian yhdistymisvaiheessa käyty Italian ja Itävallan välinen Goiton taistelu 1848 päättyi maan yhdistymistä ajaneiden piemontelaisten joukkojen voittoon.

## Lähteet

## Aiheesta muualla
Eräpyhä

**Eräpyhä** on kallioinen niemi Längelmävedessä Oriveden Eräjärvellä Uiherlan kylän Eräpyhän kulmakunnalla. Niemessä on luonnonsuojelualue ja virkistysalue. Niemen kärjessä, noin 25 metrin korkeudella vedenpinnasta on pronssikautiseksi hautaröykkiöksi määritelty kiviraunio, jota kutsutaan Nunnankirkoksi. Eräpyhän niemi on valtakunnallisesti merkittävä kallioalue sekä maisemallisin, geologisin että biologisin perustein. Erityisen huomattava on alueella oleva liki kilometrin pituinen kalliojyrkänne.

## Lähteet
Gunnar Joutsensaari

**Kaarlo Gunnar Johannes Joutsensaari** (23. heinäkuuta 1927 Viipuri – 16. elokuuta 1991 Paimio) oli suomalainen lakimies ja Suomen Maaseudun Puolueen kansanedustaja.

Gunnar Joutsensaari valmistui lainopin kandidaatiksi vuonna 1953 ja sai varatuomarin arvon vuonna 1960. Hän toimi ylimääräisenä esittelijänä maatalousministeriön asutusasiainosastolla vuosina 1954–1956 ja esittelijänä valtiovarainministeriössä vuosina 1956–1957 sekä toimistopäällikkönä Turun kaupungin verovirastossa vuosina 1957–1960. Vuosina 1961–1972 hän työskenteli viskaalina Turun hovioikeudessa, vuosina 1972–1975 vt. kihlakunnantuomarina Jämsän tuomiokunnassa, vuosina 1975–1984 kihlakunnantuomarina Halikon tuomiokunnassa, vuosina 1984–1987 hovioikeudenneuvoksena Turun hovioikeudessa sekä vuodesta 1987 kihlakunnantuomarina Piikkiön tuomiokunnassa. Joutsensaari oli Paimion kunnanvaltuuston jäsen vuodesta 1964 ja valtuuston puheenjohtaja vuosina 1964–1968 sekä Paimion kunnanhallituksen jäsen vuosina 1969–1976. Lisäksi hän toimi Karjalan Liiton lakimiehenä vuodesta 1987. Sotilasarvoltaan Joutsensaari oli reservin kapteeni.

Gunnar Joutsensaari nousi SMP:n kansanedustajaksi varasijalta Turun läänin eteläisestä vaalipiiristä marraskuun alussa 1989, jolloin Pekka Vennamo erosi eduskunnasta siirtyessään Posti- ja telelaitoksen pääjohtajaksi, ja työskenteli eduskunnassa vaalikauden loppuun saakka.

## Lähteet

## Aiheesta muualla
*
Juan Marén

**Juan Luis Marén Delís** (s. 20. maaliskuuta 1971 Santiago de Cuba) on kuubalainen kreikkalais-roomalaisen tyylin painija. Hän edusti synnyinkaupunkinsa Cerro Pelado -seuraa.

Marén saavutti olympiapronssia 62&nbsp;kg:n painoluokassa Barcelonassa 1992 kukistettuaan pronssiottelussa puolalaisen Włodzimierz Zawadzkin. Atlantan olympialaisissa 1996 hän sai samassa sarjassa hopeaa hävittyään loppuottelussa Zawadzkille. Hän saavutti olympiahopeaa 63-kiloisissa Sydneyssä 2000 hävittyään loppuottelussa venäläiselle Varteres Samurgaševille.

Marén sai MM-kilpailuissa 62&nbsp;kg:n sarjassa pronssia Varnassa 1991 ja Tukholmassa 1993 sekä sijoittui kymmenenneksi Prahassa 1995. 63-kiloisissa hän oli neljäs Patraksessa 2001, viides Gävlessä 1998 ja kuudes Wrocławissa 1997. 66&nbsp;kg:n painoluokassa hän sijoittui kahdeksanneksi Moskovan MM-kilpailuissa 2002.

Marén voitti junioreiden maailmanmestaruuden 58-kiloisissa 1988 ja sai nuorten MM-hopeaa 62-kiloisissa 1989. Hän voitti maailmancupissa 62&nbsp;kg:n sarjan 1992 ja 1995 sekä sijoittui kolmanneksi 1996.

Marén voitti Pan-Amerikan kisoissa kultaa 62&nbsp;kg:n painoluokassa Havannassa 1991 ja Mar del Platassa 1995, 63-kiloisissa Winnipegissä 1999 ja 66-kiloisissa Santo Domingossa 2003. Hän voitti Pan-Amerikan-mestaruuden 62&nbsp;kg:n sarjassa 1991, 1992, 1993 ja 1994, 63-kiloisissa 1997, 1998, 2000 ja 2001 sekä 66-kiloisissa 2002.

Marén voitti Keski-Amerikan ja Karibian kisoissa kultaa 62&nbsp;kg:n painoluokassa 1990 ja 1993. Hän voitti Keski-Amerikan-mestaruuden samassa painoluokassa 1990.

## Lähteet